Artikels - Allerlei
By die vrystelling van die nuwe webwerf – 5 April 2011
Twee jaar gelede het ek met Dié Weg begin as 'n troos vir myself na die dood van ons seun . Dit was 'n moeilike tyd van pyn en hartseer. Die Weg het vertroosting gebring want dit was 'n manier om my eie hartseer te ontlaai. Uit die terugvoering wat ek ontvang het, het dit egter duidelik geword dat ek nie alleen is nie, maar dat daar baie mense daarbuite is wat dieselfde pyn ervaar. Die fokus het dus uiteindelik weg van myself na ander mense met pyn en hartseer verskuif. Ek is dankbaar dat ek deur die Woord van God ook aan hulle ondersteuning in moeilike tye kon bied. Ons enigste hoop in hierdie wêreld lê immers net by ons Here Jesus Christus wat deur die Heilige Gees vir almal van ons tot troos is.
Die mens is 'n soekende wese. Die dryfveer is die soeke na die waarheid van die lewe. Ons verken selfs die verste buitenste ruimtes om LEWE te probeer verklaar. In ons soektog het ons altyd wetenskap en godsdiens van mekaar probeer skei. Immers, daar was geen manier om die bestaan van God (of dan 'n god) wetenskaplik te verklaar nie. Ons moet egter verstaan dat die werklike kennis van die mens minimaal is. Tot in die begin van die vorige eeu het ons nie eens besef dat daar enige verband tussen ruimte en tyd bestaan nie. Dit was eers met Einstein se relatiwiteitsteorie dat nuwe horisonne letterlik vir ons oopgegaan het. Ons is so gebonde aan 'n wêreld wat ons net met ons beperkte sintuie kan verklaar. Die wiskunde bring daarenteen vir ons nuwe insig wat moeilik is om met ons beperkte vermoëns alleen te omvat. Met die gebruik van die redelik nuwe wetenskaplike ontdekking van fraktale in die natuur, kan ons nou nuwe betekenis gee aan die doel van ons lewe hier op aarde.